Antrenorul Roberto D'Aversa a fost suspendat pentru patru meciuri de Serie A, marţi, pentru că l-a lovit cu capul pe atacantul Veronei, Thomas Henry, după înfrângerea cu 1-0 a lui Lecce, duminica trecută, în etapa a 28-a a campionatului italian, scrie AFP, potrivit Agerpres.
Lecce l-a demis luni pe D'Aversa pentru că l-a atacat pe atacantul francez la sfârşitul unui meci tensionat, care a lăsat acum fosta sa echipă la un punct de zona retrogradării.
Tehnicianul în vârstă de 48 de ani a mai fost obligat să plătească o amendă de 10.000 de euro.
D'Aversa şi-a cerut scuze pe reţelele de socializare, dar a susţinut că îşi proteja jucătorii şi a insistat că nu l-a lovit cu capul pe francez, afirmând că a fost doar un contact fizic "cap la cap".
Henry, care a fost, de asemenea, eliminat în urma unei busculade care a implicat ambele echipe după fluierul final, a fost suspendat pentru un meci.